કાસોર ગામે કડુભાઇ ગોવિંદભાઇ પટેલ ગામના મુખી હતા. સંવત ૧૭૩૫માં તેઓ એક સવારે કુંડ તળાવ પાસે બેસી દાંતણ કરતા હતા. ત્યારે એક ગાય પાણી પીવા માટે આવી, જેના પગની ખરીએ એક પથ્થરની ઠેસ વાગતા પથ્થરમાંથી લોહીની ધારા પ્રગટી. આ દ્રશ્ય જોયા પછી તે જ રાત્રે મહાકાલી માતાએ સ્વપ્નમાં તેમને દર્શન આપી જણાવ્યું કે, જે સ્થળે લોહી નીકળ્યું તે સ્થળે મારી પ્રતિમા છે. તેની સ્થાપના કરી સેવાપૂજા કરજો. સર્વનું કલ્યાણ થશે. કડુભાઇએ નિર્દેશ અનુસાર ખોદકામ કરી માતાજીની વિશાયંત્રનાં મુખારવિંદમાં બનેલી મૂર્તિ બહાર કાઢીને પ્રતિષ્ઠા કરાવી જ્યાં દર વર્ષે ચૈત્ર નવરાત્રિ તથા આસો નવરાત્રિની ઉજવણી થાય છે. આ ઉપરાંત ભાદરવા સુદ ચૌદસ(ઉજાણી)નાં દિવસે પણ હવન કરવામાં આવે છે. આઠમનાં દિવસે અહીં ૫૦૦થી ૮૦૦ શ્રીફળ હોમીને હવન કરાય છે. અહીંનું મંદિર જેની સ્થાપના આસો સુદ આઠમ સંવત-૧૭૩૫માં થયેલી જે આજે ૩૪૦ વર્ષ પુરાણું છે. જેની બાજુમાં એક કૂવો આવેલો છે. જેમાં એક વખત દૂધનો ઉભરો આવેલો, આ કૂવામાં થઇને પાવાગઢ સુધીનું ભોંયરું આવેલું છે. તેવી પણ માન્યતા છે. મંદિરની પાસે આવેલું તળાવ જેમાં એક સમયે ઠંડા-ગરમ પાણીનાં કુંડ આવેલા હતા. જેથી આજે પણ તેને કંડ તળાવનાં નામે ઓળખાય છે. મંદિર પાસે હાલ બે પાળીયા પણ મોજુદ છે. મહાકાળી કાસોર ગામના કૂળદેવી ગણાય છે અને અહીં પાંચ ગરબા ગાયા પછી ચોકમાં ગરબા ગાવાની માન્યતા છે.